22. Dē Pygmaliōne, sculptōre clārissimō

(Vazba nom. s inf., cum historicum, souslednost časů, deponentia, nepravidelná slovesa.)

Pygmalion, clārissimus sculptor et rēx Cyprī, puellās malīs mōribus timēns, diū sine coniuge vīxit. Aliquandō mīrā arte niveum marmor sculpsit et tam pulcherrimam formam dedit, quam nūlla fēmina habēre posset. Statua vidēbātur virgō esse vēra. Ille opus suum amāvit, ut fēminam vīvam, mīrātur eam et manibus tangit, an sit corpus, an illud marmor, ōscula dat, cum eā loquitur, illī mūnera fert: conchās, parvās avēs et flōrēs mīlle colōrum pictāsque pilās. Dēnique eam vestibus ornat, dat digitīs gemmās, auribus lēvēs margarītās, nec minus sine ornāmentīs formōsa vidētur.

Cum fēsta diēs Veneris Cyprō vēnisset, Pygmalion, mūnere fūnctus, ad ārās cōnstitit et timidē dīxit: ,,Sī, dī, vōs cūncta dare potestis, sit mihi coniūnx, optō, mea marmorea virgō.“ Venus, quae invīsa suīs fēstīs aderat, sēnsit, quid ille vellet, et cum Pygmalion domum redīsset, simulācrum suae puellae petīvit, ōscula ei dedit, et virgō tepēre vīsa est et marmor mollēscēre. Ille gaudēre dubitat fallīque sē verētur.

Rūrsus amāns manū virginem marmoream tangit et crēdit eam corpus vīvum esse, nōn lapidem mortuum. Virgō data ōscula sēnsit et ērubuit et, oculōs attollēns, amantem vīdit. Ipsa dea Venus coniugiō eōrum aderat, et cum Pygmaliōnis coniūnx fīlium Paphon genuisset, īnsula Paphos eius nōmen tenuit.